หอการค้าไทยมั่นใจ รัฐบาลเตรียมพร้อมจัดประชุมเอเปค คาดจะมีเงินสะพัดมากกว่า 1-2 หมื่นล้านบาท
นายธนวรรธน์ พลวิชัย อธิการบดีมหาวิทยาลัยหอการค้าไทย และประธานที่ปรึกษาศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เชื่อมั่นว่า รัฐบาลได้เตรียมความพร้อมจัดประชุมเอเปคไว้ทุกด้านแล้ว และมีความพร้อมอย่างเต็มที่ ที่จะนำเสนอประเด็นเนื้อหาที่สำคัญในการขับเคลื่อนประเทศไทยให้กับทั้ง 21 เขตเศรษฐกิจ ซึ่งไทยจะเน้นนำเสนอนโยบาย BCG  โดยเฉพาะการสร้างความสมดุล การเติบโตอย่างยั่งยืนและการผลักดันให้เศรษฐกิจของโลกเติบโตได้ พร้อมคาดว่า การจัดประชุมเอเปคครั้งนี้ จะมีผู้นำและผู้ติดตามจากทั้ง 21 เขตเศรษฐกิจ มาร่วมประชุมไม่น้อยกว่า 2,000 คน ซึ่งจะมีการใช้จ่ายที่สูงถึงประมาณ 40,000 - 50,000 บาทต่อคน คาดว่าจะทำให้มีเงินสะพัดในช่วงเวลาดังกล่าว มากกว่า 1-2 หมื่นล้านบาท นอกจากนี้ หลังจบการประชุมแล้ว ประเทศไทยยังจะได้รับอานิสงส์จากการท่องเที่ยวที่จะเพิ่มขึ้นด้วย ซึ่งจะมีมูลค่ามากกว่าหลายหมื่นล้านบาท ทั้งนี้ ประชาชนในฐานะเจ้าบ้านสามารถมีส่วนร่วมได้ โดยให้ความร่วมมือกับภาครัฐในการอำนวยความสะดวกด้านต่างๆ ให้กับผู้ที่มาร่วมประชุมครั้งนี้ เพื่อสร้างภาพลักษณ์ที่ดีให้กับประเทศ